b'\n_START_ARTICLE_\nKaliningrad\n_START_SECTION_\nHist\xc3\xb2ria\n_START_PARAGRAPH_\nKaliningrad va ser fundada amb el nom de K\xc3\xb6nigsberg el 1255 pel rei Ottokar II de Boh\xc3\xa8mia, que va ac\xc3\xb3rrer en ajuda dels cavallers de l\'Orde Teut\xc3\xb2nic durant la conquesta i cristianitzaci\xc3\xb3 de la regi\xc3\xb3 hist\xc3\xb2rica de Pr\xc3\xbassia, ocupada pels pobles pagans b\xc3\xa0ltics. Durant una gran part de l\'edat mitjana va ser membre de la Lliga Hanse\xc3\xa0tica. El nom prov\xc3\xa9 de K\xc3\xb6nig = rei i Berg = muntanya, es pot dir que significa "Montreial", en alemany, encara que la traducci\xc3\xb3 literal seria "Muntanya del Rei". Durant el segle XIX i ben entrat el segle XX, en edicions acad\xc3\xa8miques es llatinitzava K\xc3\xb6nigsberg, capital de la Pr\xc3\xbassia Oriental, com a Regimonte. _NEWLINE_K\xc3\xb6nigsberg va ser possessi\xc3\xb3 prussiana fins a la unificaci\xc3\xb3 d\'Alemanya, de la qual aleshores fou part. Despr\xc3\xa9s de la batalla de Friedland en 1807, a la fi de la guerra de la Quarta Coalici\xc3\xb3, Nicolas Jean de Dieu Soult aconsegu\xc3\xad a capturar la ciutat per Napole\xc3\xb3 Bonaparte. Despr\xc3\xa9s de la Primera Guerra Mundial, el territori prussi\xc3\xa0, juntament amb K\xc3\xb6nigsberg (Pr\xc3\xbassia Oriental), va quedar a\xc3\xafllat d\'Alemanya pel corredor polon\xc3\xa8s de Danzig. Durant la Segona Guerra Mundial, espec\xc3\xadficament en l\'ofensiva de l\'Oder-V\xc3\xadstula entre gener i abril de 1945, es van lliurar durs combats pels volts de la ciutat entre l\'Ex\xc3\xa8rcit Roig i forces defensores alemanyes, que van culminar amb la derrota alemanya i la captura de gaireb\xc3\xa9 100.000 soldats alemanys, incloent-hi quatre generals, a la batalla de K\xc3\xb6nigsberg._NEWLINE_El 1736, Leonhard Euler va aconseguir resoldre un fam\xc3\xb3s problema de matem\xc3\xa0tiques relacionat amb els set ponts de K\xc3\xb6nigsberg: \xc3\xa9s l\'origen de la teoria de grafs. El fil\xc3\xb2sof Immanuel Kant va n\xc3\xa9ixer i va viure en aquesta ciutat. El 1945 la ciutat i la prov\xc3\xadncia van passar a la Uni\xc3\xb3 Sovi\xc3\xa8tica i la poblaci\xc3\xb3 alemanya en va ser expulsada en un \xc3\xa8xode massiu i for\xc3\xa7\xc3\xb3s que va afectar milions de persones de les quals es creu que un mili\xc3\xb3 no va sobreviure.'